《送王审言秘校潞州法曹》
宋代·冯山

上党缘青冥，劲气西北隅。黄河天际来，草木冬前枯。

其地号严冽，燕陇莫与俱。毡罽护性命，冰霜结眉须。

土人一犯寒，斗酒沃始苏。中州宦游士，未秋先嗟呼。

我闻已心慄，冻粟生皮肤。而君风雪间，径作壶关趋。

少年始任气，慷慨若有馀。自为功名行，不惮气候殊。

犬戎炽将灭，郁屈迎天诛。幕府收英才，富贵往何图。

埋头簿书底，龌龊终非夫。功业彼何人，送子诚起予。

作者简介：宋普州安岳人，字允南。初名献能。时称鸿硕先生。嘉祐二年进士。熙宁末，为秘书丞、通判梓州。邓绾荐为台官，不就，退居二十年。后范祖禹荐于朝，官终祠部郎中。有《春秋通解》、《冯安岳集》。